Diari Oficial de la Generalitat Valenciana


Sumari del DOGV 5783, del 12-06-2008 (2008/7055)

ORDE de 13 de maig de 2008 de la Conselleria de Cultura i Esport, per la qual es delimita l'entorn de protecció de la Masia Fortificada Torre Beltrans en Ares del Mestre (Castelló) i s'establix la seua normativa protectora.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5783

Data del DOGV
:   12-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7055


Data del document
:   13-05-2008

Organisme emissor
:   Conselleria de Cultura i Esport

Tipus de document
:   Ordre

Correcció d'errades

 Descriptors 

:   * Ares del Maestrat
    * protecció del patrimoni
    * ben cultural
    * legislació
    * patrimoni arquitectònic

ORDE de 13 de maig de 2008 de la Conselleria de Cultura i Esport, per la qual es delimita l'entorn de protecció de la Masia Fortificada Torre Beltrans en Ares del Mestre (Castelló) i s'establix la seua normativa protectora. [2008/7055]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents en el territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establix l'art. 40.2 de la dita llei i en les seues disposicions addicionals primera i segona. En virtut de l'atribució legal o automàtica de condició monumental continguda en les seues disposicions addicionals primera i segona d'esta última norma, la Masia Fortificada Torre Beltrans a Ares del Mestre (Castelló) constituïxen, doncs, per ministeri de la llei, un bé d'interés cultural amb la categoria de monument.
En aplicació de la disposició transitòria primera, paràgraf segon, de la Llei 4/98, d'11 de juny, de la Generalitat, del Patrimoni Cultural Valencià, relativa a la complementació de les declaracions produïdes amb anterioritat a l'entrada en vigor d'esta i referides a béns integrants del patrimoni cultural valencià, a fi d'adaptar el seu contingut als requisits que s'establixen en esta.
La Direcció General de Patrimoni Cultural Valencià va adoptar Resolució de data 13 d'octubre de 2006 (DOGV 09.11.06) per la qual es va acordar tindre per incoat expedient de delimitació de l'entorn de protecció de la Masia Fortificada Torre Beltrans a Ares del Mestre (Castelló) i l'establiment de la seua corresponent normativa protectora.
S'han complit tots els tràmits preceptius legalment previstos per a la delimitació de l'entorn de protecció de la Masia Fortificada Torre Beltrans a Ares del Mestre (Castelló) i l'establiment de la seua corresponent normativa protectora. D'esta manera s'ha complementat el contingut de la declaració amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf 2, de la mateixa norma.
En compliment del que disposa el dit precepte i el Decret 7/2007, de 28 de juny, del president de la Generalitat, pel qual s'assignen competències a les conselleries, i fent ús de les facultats conferides per l'articule 28 de la Llei 5/1983, de 30 de desembre, del Consell,
DECRETE
Primer
Delimitar l'entorn de protecció de la Masia Fortificada Torre Beltrans a Ares del Mestre (Castelló) i establir la normativa de protecció del monument i el seu entorn en l'articulat que es transcriu a continuació.
Normativa de protecció del monument i el seu entorn
Monument:
Article primer. Caldrà ajustar-se al que disposa la secció segona, règim dels béns immobles d'interés cultural, del capítol III del títol II de la Llei 4/1998 d'11 de juny, del Patrimoni Cultural Valencià, aplicable a la categoria de monument.
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei del Patrimoni Cultural Valencià.
Entorn de protecció:
Article tercer. De conformitat amb el que disposa l'article 35 de la Llei 4/98, d'11 de juny. del Patrimoni Cultural Valencià, qualsevol intervenció que pretenga realitzar-se en l'entorn de protecció del monument, requerirà l'autorització prèvia de la conselleria competent en matèria de Cultura. Esta autorització s'emetrà d'acord amb els criteris establits en la present normativa, i en el no previst en la mateixa, per mitjà a l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn i este abaste validació patrimonial.
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que, per la seua especificitat, els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
Article quart. A fi de preservar el paisatge històric del monument, no s'autoritzaran noves edificacions per a qualsevol ús, quedant expressament prohibits els abocaments de residus i moviments de terres, excepte els requerits per al seu estudi i conservació. Les edificacions existents en l'entorn no podran augmentar el volum edificat i hauran de mantindre les seues característiques. Les cases rurals, que formen part de l'entorn des de temps immemorial, hauran de ser conservades, preservant els elements definitoris de la seua estructura arquitectònica i els elements constructius singulars d'intrínsec valor que existisquen en els immobles. Estes mantindran els seus usos agrícoles i residencials tradicionals, tot i que podran acollir altres usos compatibles amb les seues arquitectures i amb la posada en valor de l'àmbit protegit del monument i el seu entorn.
Article quint. Els usos permesos seran els agropecuaris i forestals mantinguts, existents en l'actualitat.
Article sext. En qualsevol intervenció que afecte el subsòl de l'immoble o el seu entorn de protecció, serà d'aplicació el règim tutelar establit en l'art. 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic
Segon
L'entorn de protecció del bé d'interés cultural queda definit tant literalment com gràficament en els annexos adjunts que formen part de la present orde. La documentació complementària obra en l'expedient corresponent.
DISPOSICIÓ ADDICIONAL PRIMERA
La present delimitació d'entorn de protecció de la Masia Fortificada Torre Beltrans en Ares del Mestre (Castelló) i l'establiment de la seua corresponent normativa protectora haurà de comunicar-se al Registre General de Béns d'Interés Cultural a l'efecte de la seua constància en este.
DISPOSICIÓ ADDICIONAL SEGONA
La present delimitació de l'entorn de protecció de la Masia Fortificada Torre Beltrans en Ares del Mestre (Castelló) i l'establiment de la seua normativa protectora haurà d'inscriure's en la Secció Primera de l'Inventari General del Patrimoni Cultural Valencià.
DISPOSICIÓ FINAL
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 13 de maig de 2008
La consellera de Cultura i Esport,
TRINIDAD MIRÓ MIRA
ANNEX I
Delimitació literal
Justificació de la delimitació proposada
La delimitació dels seus entorns de protecció s'establix en funció dels criteris següents:
- topogràfics i paisatgístics, amb la inclusió del paratge en què es troba situada la torre, i els camins més pròxims des d'on és possible la seua contemplació.
- arqueològics, l'àmbit comprén la zona susceptible de noves troballes relacionades amb el monument i el jaciment arqueològic.
- administratius, delimitant l'entorn per parcel·les cadastrals i límits de camins, facilitant d'esta manera la seua definició.
El sòl inclòs en l'entorn es troba classificat com a sòl no urbanitzable.
Delimitació de l'entorn de protecció
Origen: intersecció de la carretera CV-15 amb la prolongació de la mitgera est de la parcel·la núm. 108 a del polígon cadastral núm. 13, punt A.
Sentit: horari.
Línia delimitadora: Des de l'origen, la línia que delimita l'entorn discorre per l'eix de la carretera CV-15 en direcció nord-oest fins a girar a l'est i prosseguir per la mitgera entre les parcel·les núm. 5 b i núm. 5 c del polígon núm. 13. Prosseguix pels límits nord de les parcel·les 07, 11, 19 i 180. Gira a sud per la mitgera entre les parcel·les 180 i 39 i 25 i 39. Creua el camí i contínua pel límit oest de les parcel·les 181, 111 i 108 fins al punt d'origen A.
ANNEX II /ANEXO II
Delimitació gràfica /Delimitación gráfica